text: Sønderjyske beskyldt for matchfixing
  11 juni 2014 kl. 09.02
  En undersøgelse skal nu afgøre, om der var tale om matchfixing, da håndboldspillerne i Sønderjyske tog imod 15.000 kroner for at vinde en kamp.
  Det får nu konsekvenser, at spillerne i SønderjyskE takkede ja til penge fra Bjerringbro-Silkeborg for at vinde en kamp i grundspillet af herrernes håndboldliga.
  Dansk Håndbold Forbund har nemlig besluttet, at DIF's matchfixingsekretariat skal undersøge, om der er tale om uetisk adfærd.
  Beslutningen kommer efter, at de to hold i onsdagens udgave af BT anklages for at have brudt matchfixing-reglerne.
  I grundspillet skulle Skanderborg besejres af SønderjyskE, hvis BSV-spillerne skulle gøre sig håb om at komme i slutspillet. Ifølge BT udlovede BSV derfor 15.000. kr. til SønderjyskE, hvis de vandt kampen. Sønderjyske takkede ja tak til pengene og vandt kampen 34-28.
  SønderjyskE selv afviser, at der er tale om matchfixing og skriver på sin hjemmeside, at spillerne bare ikke har tænkt sig om.
  - Spillerne har været dumme og naive, og de har fået en ordentlig opsang for at sige det mildt, siger Sønderjyskes sportsdirektør, Simon Lindhardt, til BT.
  SønderjyskE har besluttet at donere de 15.000 kr. til familier med kræftramte børn.
  Dansk Håndbold Forbund ønsker ikke at udtale sig, før undersøgelsen er afsluttet.
  Dansk Håndbold Forbunds ledelse har videregivet sagen med BSV og Sønderjyske til DIFs matchfixingsekretariat. http://t.co/nPc9yi4odq
  
  